

**P R O J E K T V E N D I M**

**Nr.\_\_\_\_\_, datë\_\_\_\_/\_\_\_\_/2025**

**“****PËR**

**PËR METODOLOGJINË E KRIJIMIT TË PARTNERITETIT PËR PËRGATITJEN,**

**ZBATIMIN, MONITORIMIN DHE VLERËSIMIN E FONDEVE TË POLITIKAVE**

**TË KOHEZIONIT TË BE-SË NË REPUBLIKËN E SHQIPËRISË”**

Në mbështetje të nenit 100 të Kushtetutës dhe të nenit 110 të Ligjit nr.9590, datë 27.07.2006 “Për ratifikimin e “Marrëveshjes së Stabilizim-Asociimit ndërmjet Republikës së Shqipërisë dhe Komuniteteve Europiane e shteteve të tyre anëtare”, me propozimin e Ministrit të Shtetit për Pushtetin Vendor, Këshilli i Ministrave:

**V E N D O S I:**

**KREU I: DISPOZITA TË PËRGJITHSHME**

1. Krijimin e mekanizimit kombëtar të partneritetit (në vijim “partneriteti”) midis qeverisjes qendrore, njësive të vetëqeverisjes vendore, partnerëve ekonomik dhe social, organizatave të shoqërisë civile si dhe institucioneve të arsimit të lartë dhe ato kërkimore për përgatitjen, zbatimin, monitorimin dhe vlerësimin e fondeve evropiane strukturore dhe të investimeve (në vijim “fondet e kohezionit”).

2. Partneriteti është një strukturë bashkërenduese e perhershme, veprimtaria e të cilit drejtohet, koordinohet dhe realizohet në nivel qendror përmes ministrit përgjegjës negociator për Kapitullin 22 në përputhje me parashikimet e këtij vendimi.

3. Objekt i partneritetit sipas këtij vendimi është i gjithë cikli i programimit që përfshin përgatitjen, zbatimin, monitorimin e vlerësimin në kuadër të fondeve evropiane strukturore dhe investimeve dhe veçanërisht:

a) përgatitja e programeve duke përfshirë analizën për identifikimin e nevojave;

b) përkufizimi dhe përzgjedhja e prioriteteve dhe objektivave specifike;

c) shpërndarja e fondeve;

ç) përcaktimi i indikatorëve specifikë të programeve;

d) zbatimi i parimeve të përgjithshme horizontal për administrimin e fondeve të kohezionit sipas *aquis* të BE-së;

e) përbërja e komiteve të monitorimit;

f) ndërveprimi midis anëtarëve në partneritet dhe rritja e kapaciteveve të tyre për të përmbushur me efektivitet rolin e tyre sipas këtij vendimi.

**KREU II: PARIMET E PARTNERITETIT**

4. Partneriteti sipas këtij vendimi bazohet në:

a) parimin e informimit nëpërmjet njoftimit dhe vënies në dispozicion të projektligjeve, projektvendimeve, projektpolitikave ose projektstrategjive që propozohen nga qeverisja qendrore dhe që kanë lidhje me politikën e kohezionit të BE-së;

b) parimin e konsultimit, nëpërmjet shkëmbimit të mendimeve, komenteve, vërejtjeve dhe propozimeve për projektligjet, projektaktet nënligjore, projektpolitikat ose projektstrategjitë të propozuara nga qeverisja qendrore dhe që lidhen me fondet e kohezionit.

c) parimin e angazhimit të shoqatave përfaqësuese të njësive të vetëqeverisjes vendore dhe të vetë këtyre njësive, të partnerëve ekonomik dhe social, të shoqërisë civile nëpërmjet përfshirjes së tyre në gjitha proceset që lidhen me politikën dhe fondet e kohezionit të BE-së.

**KREU III: ANËTARËSIA NË PARTNERITET**

5. Partneriteti do të përfshijë përfaqësim me anëtarë nga subjekte të ndryshme publike dhe private si vijon:

a) organe ose institucion publike që, sipas kuadrit ligjor në fuqi, që kanë në fushën e përgjegjësisë aspekte thelbësore që lidhen me realizimin e politikës dhe fondeve të kohezionit të BE-së dhe specifikisht:

i) 1 (një) përfaqësues nga Fondi Shqiptar i Zhvillimit;

ii) 1 (një) përfaqësues nga Agjencia Shtetërore e Programimit Strategjik dhe Koordinimit të Ndihmës (SASPAC);

iii) 1 (një) përfaqësues nga Agjencia për Mbështetjen e Vetëqeverisjes Vendore (AMVV);

iv) 1 (një) përfaqësues nga Ministria e Financave, që ushtron funksione pranë Zyrtarit Kombëtar të Autorizuar;

v) 1 (një) përfaqësues nga Komisioni i Prokurimit Publik;

vi) 1 (një) përfaqësues nga Komisioni i Ndihmës Shtetërore.

Përfaqësuesit nga organet dhe institucionet publike duhet të jenë në nivel Drejtor Departamenti/i Përgjithshëm apo pozicione të ngjashme.

b) 10 (dhjetë) përfaqësues, kryetarë bashkie, përfaqësues të zgjedhur nga shoqata Kombëtare e Bashkive të Shqipërisë (SHKBSH), duke garantuar pluralitet politik dhe përfaqësim gjeografik dhe territorial.

c) 6 (gjashtë) përfaqësues i zgjedhur nga shoqata e Qarqeve duke garantuar pluralitet politik dhe përfaqësim gjeografik dhe territorial.

ç) 10 (dhjetë) përfaqësues të zgjedhur nga rradhët e partnerëve ekonomik dhe social që ushtrojnë aktivitet në fushat e përcaktuara në këtë vendim;

d) 10 (dhjetë) përfaqësues të zgjedhur nga rradhët e organizatave jo fitimprurëse që ushtrojnë veprimtarinë në fushën e përfshirjes sociale, të drejtat themelore, të drejtat e personave me aftësi të kufizuara, barazinë gjinore dhe mosdiskriminimin.

e) 10 (dhjetë) përfaqësues nga Institucionet e Arsimit të Lartë të përzgjedhur sipas parashikimeve të legjislacionit për arsimin e lartë dhe të këtij vendimi.

f) 1 (një) përfaqësues përzgjedhur nga Akademia e Shkencave të përzgjedhur sipas parashikimeve të legjislacionit për organizimin dhe funksionimin e Akademisë së Shkencave dhe të këtij vendimi.

**KREU IV: KRITERET DHE PROCEDURA E PËRZGJEDHJES SË PËRFAQËSUESVE NGA RRADHËT E PARTNERËVE EKONOMIK DHE SOCIAL**

6. Partnerët ekonomik dhe social përzgjidhen sipas një procedure transparente dhe thirrje publike që organizohet nga Sekretariati Teknik pranë negociatorit përgjegjës për Kapitullin 22 në përputhje me parashikimet e këtij vendimi.

7. Vlerësimi i aplikimeve bëhet nga Komisioni i vlerësimit që përbëhet nga:

a) 1 (një) përfaqësues nga Ministri përgjegjës për ekonominë:

b) 1 (një) përfaqësues nga Ministri përgjegjës për energjinë dhe infrastrukturën;

c) 1 (një) përfaqësus nga Ministri përgjegjës për pushtetin vendor.

8. Partnerët ekonomik dhe social që plotësojnë këto kritere mund të aplikojnë dhe të jenë pjesë e partneritetit:

a) janë persona juridik privat, sipas legjislacionit në fuqi, të regjistruar të paktën 3 vjet përpara publikimit të thirrjes, që ushtrojnë aktivitet në gjithë territorin e vendit në fushat e politikave të kohesionit të BE-së duke përfshirë por pa u kufizuar vetëm në inovacionin, digjitalizimin, konkurueshmërinë e SME-ve, klimës, energjisë dhe mjedisit, transportit dhe rrjeteve digjitale, punësimit, edukimit, përfshirjes sociale dhe shëndetësisë, zhvillimin urban dhe rural;

b) kanë përvojë me pjesëmarrje dhe përfshirje në procese të ndryshme të bashkëpunimit kombëtar dhe ndërkombëtar dhe me organe apo institucione publike për zhvillimin e politikave ekonomike dhe sociale apo zbatimi të programeve të ndryshme të financuar nga donatorë të ndryshëm, brenda apo jashtë vendit;

c) kanë kapacitetet teknike dhe organizative, duke përfshirë kualifikimet e stafit kryesor të propozuar që do të përfaqësojë subjektin në partneritet.

9. Subjektet e parashikuara në pikën 7 të këtij vendimi mund të aplikojnë vetëm, apo të organizuar në formën e një strukture ombrellë, rrjeti apo bashkime subjektesh të ndryshëm. Në rastin e organizimit në formën e një strukture ombrellë, rrjeti apo bashkime subjektesh, pjesë e saj duhet të jenë të paktën 5 subjekte që ushtrojnë aktivitet në nivel kombëtar dhe/ose lokal.

10. Përzgjedhja garanton diversitet në fushat e veprimtarisë së subjekteve dhe interesave që ato përfaqësojnë, shpërndarje të drejtë territoriale si dhe barazi gjinore në anëtarësi.

11. Ministri përgjegjës negociator për Kapitullin 22 miraton Udhëzimin për metodologjinë e vlerësimit dhe pikëzimit që përfshin aspekte të shtrirjes territoriale, përvojës së krijuar, nivelin e ekspertizës, angazhimin me grupe të ndryshme të shoqërisë, kapacitetet menaxhuese si dhe qasjen gjinore.

**KREU V:** **KRITERET DHE PROCEDURA E PËRZGJEDHJES SË PËRFAQËSUESVE NGA RRADHËT E SHOQËRISË CIVILE**

12. Partnerët nga rradhët e shoqërisë civile përzgjidhen sipas një procedure transparente dhe thirrje publike që organizohet nga Agjencia për Mbështetjen e Shoqërisë Civile në përputhje me parashikimet e këtij vendimi.

13. Vlerësimi i aplikimeve bëhet nga Komisioni që përbëhet nga:

a) 1 (një) përfaqësues nga Agjencia për Mbështetjen e Shoqërisë Civile;

b) 1 (një) përfaqësues nga Ministri përgjegjës për ekonominë;

c) 1 (një) përfaqësus nga Ministri përgjegjës për pushtetin vendor.

13. Partnerët nga rradhët e shoqërisë civile që plotësojnë këto kritere mund të aplikojnë dhe të jenë pjesë e partneritetit:

a) janë persona juridik privat, sipas legjislacionit në fuqi, të regjistruar të paktën 3 vjet përpara publikimit të thirrjes, që ushtrojnë aktivitet në gjithë territorin e vendit në fushat e politikave të kohesionit të BE-së duke përfshirë por pa u kufizuar në inovacionin, digjitalizimin, konkurueshmërinë e SME-ve, klimës, energjisë dhe mjedisit, transportit dhe rrjeteve digjitale, punësimit, edukimit, përfshirjes sociale dhe shëndetësisë, zhvillimin urban dhe rural, të drejtat dhe liritë themelore, të drejtat e personave me aftësi të kufizuar si dhe barazisë gjinore;

b) kanë përvojë me pjesëmarrje dhe përfshirje në procese të ndryshme të bashkëpunimit kombëtar dhe ndërkombëtar dhe me organe apo institucione publike për zhvillimin e politikave ekonomike dhe sociale apo zbatimi të programeve të ndryshme në fushat që përfshijnë por pa u kufizuar vetëm në promovimin e lirive dhe të drejtave themelore, barazisë gjinore, mosdiskriminimin, zhvillimin e qëndrueshëm, të financuar nga donatorë të ndryshëm, brenda apo jashtë vendit;

c) kanë kapacitetetet teknike dhe organizative, duke përfshirë kualifikimet e stafit kryesor të propozuar që do të përfaqësojë subjektin në partneritet.

14. Subjektet e parashikuara në pikën 13 të këtij vendimi mund të aplikojnë vetëm, apo të organizuar në formën e një strukture ombrellë, rrjeti apo bashkime subjektesh të ndryshëm. Në rastin e organizimit në formën e një strukture ombrellë, rrjeti apo bashkime subjektesh, pjesë e saj duhet të jenë të paktën 5 subjekte që ushtrojnë aktivitet në nivel kombëtar dhe/ose lokal.

15. Përzgjedhja garanton diversitet në fushat e veprimtarisë së subjekteve dhe interesave që ato përfaqësojnë, shpërndarje të drejtë territoriale si dhe barazi gjinore në anëtarësi.

16. Ministri përgjegjës negociator për Kapitullin 22 miraton Udhëzimin për metodologjinë e vlerësimit dhe pikëzimit që përfshin aspekte të shtrirjes territoriale, përvojës së krijuar, nivelin e ekspertizës, angazhimin me grupe të ndryshme të shoqërisë, kapacitetet menaxhuese, si dhe qasjen gjinore.

**KREU VI:** **KRITERET DHE PROCEDURA E PËRZGJEDHJES SË PËRFAQËSUESVE NGA RRADHËT E INSTITUCIONEVE TË ARSIMIT TË LARTË DHE AKADEMISË SË SHKENCAVE**

17. Konferenca e Rektorëve përzgjedh përfaqësuesit nga institucionet e arsimit të lartë në përputhje legjislacionin për arsimin e lartë dhe me parashikimet e këtij vendimi, duke garantuar përfaqësim nga fusha të ndryshme, duke përfshirë por pa u kufizuar vetëm në drejtësinë, ekonominë, financat, shkencat sociale, politeknike, bujqësinë si dhe shtrirje territoriale të përfaqësimit në partneritet.

18. Përfaqësuesit nga institucionet e arsimit të lartë duhet të plotësojnë kushtet e mëposhtme:

a) të jenë personel akademik të kategorisë “profesor” ose “lektor”;

b) të jenë pedagogë me kohë të plotë jo më pak se 5 vjet në fakultetin përkatës të institucionit të arsimit të lartë;

19. Akademia e Shkencave përzgjedh përfaqësuesin midis anëtarëve të asamblesë së saj sipas legjislacionit që rregullon organizimin dhe funksionimin e saj.

**KREU VII: ORGANIZIMI DHE FUNKSIONIMI I PARTNERITETIT**

20. Bashkërendimi dhe ndërveprimi në partneritet zhvillohet nëpërmjet:

a) konsultimit dhe komunikimit online;

b) mbledhjeve të punës ose plenare.

21. Mbledhjet e punës dhe plenare zhvillohen, të paktën 2 herë në vit ose sa herë është e nevojshme, në prani të më shumë se gjysmës të të gjithë anëtarëve të partneritetit. Mbledhjet e partneritetit thirren dhe drejtohen nga ministri përgjegjës negociator për Kapitullin 22. Mbledhjet e partneritetit zhvillohen të hapura, përveç rasteve të veçanta kur me kërkesë të kryetarit zhvillohen të mbyllura.

22. Me urdhër të ministrit përgjegjës negociator për Kapitullin 22 krijohen komisione këshillimi, si struktura ad hoc për të mbuluar fusha dhe sektorë të caktuara të punës së partneritetit që lidhen me politikën dhe fondet e kohezionit të BE-së. Komisionet e këshillimit janë të përkohshme dhe përfundojnë funksionimin e tyre me kryerjen e detyrave që u janë ngarkuar. Në aktin e krijimit të komisioneve të këshillimit përcaktohen kryesuesi i tij, objekti dhe detyrat e ngarkuara.

23. Në kuadër të veprimtarisë së partneritetit mund të organizohen, nëpërmjet sekretariatit teknik të tij, takime me përfaqësues të shtresave në nevojë, grupeve të margjinalizuara apo pakicave, apo partner të tjerë që ushtrojnë aktivitet në një pjesë të territorit të vendit dhe që përfaqësojnë interesat e këtyre shtresave/grupeve, përfaqësues të organe dhe institucione të tjera publike si dhe institucione kushtetuese dhe të pavarura të krijuara me ligj. Në kuadër të partneritetit mund të organizohen edhe forma të tjera këshillimi të cilat mund të jenë të përshtatshme sipas rastit.

24. Agjencia për Mbështetjen e Vetëqeverisjes Vendore kryen funksione ndihmëse dhe administrative në rolin e sekretariatit teknik. Për kryerjen e funksioneve të sekretariatit teknik, AMVV-ja mund të mbështetet edhe nga donacione të ndryshme, si dhe nga çdo burim tjetër financiar i ligjshëm.

25. Sekretariati Teknik kryen këto detyra:

a) Administron faqen zyrtare të internetit të partneriteti;

b) Grumbullon dhe përpunon komentet, vërejtjet, sugjerimet dhe propozimet e anëtarëve të partneritetit në procesin e konsultimit;

c) U dërgon anëtarëve të partneritetit informacionin e përpunuar dhe dokumentacionin shoqërues; ç) Ndihmon dhe mbështet ministrin përgjegjës negociator për Kapitullin 22 me analizën ligjore dhe teknike në lidhje me mbarëvajtjen e takimeve dhe veprimtarisë së partneritetit;

d) Ndihmon dhe mbështet partneritetin duke organizuar mbledhje, takime konsultuese apo organizime të ngjashme;

dh) Kujdeset për mbajtjen e procesverbaleve të mbledhjeve të punës dhe mbledhjeve plenare të partneritetit dhe i publikon vendimet në faqen e internetit;

e) Përgatit informacion periodik për veprimtarinë e partneritetit;

ë) Është përgjegjës për kryerjen e njoftimeve për anëtarët e partneriteti;

f) Kryen detyra të tjera të përcaktuara nga ministri përgjegjës negociator për Kapitullin 22.

**KREU VIII: ANGAZHIMI I ANËTARËVE TË PARTNERITETIT NË KOMITETET E MONITORIMIT**

26. Angazhimi i anëtarëve të përzgjedhur në partneritet, si anëtar në komitetet e monitorimit apo të vlerësimit të programeve, kryhet bazuar në një procedurë transparente dhe thirrje publike që organizohet nga sekretariati teknik në përputhje me parashikimet e këtij vendimi.

27. Ministri përgjegjës negociator për Kapitullin 22 kryen vlerësimin e aplikimeve bazuar në kritere objektive që përfshijnë përvojën e anëtarit, nivelin e ekspertizës në lidhje me këtë angazhim, kapacitetet menaxhuese, lidhjen midis këtyre kritereve dhe objektit të programit si dhe shpërndarjen e drejtë të angazhimit të anëtarëve në komitete të ndryshme.

**KREU IX: DISPOZITAT E FUNDIT**

28. Ministri përgjegjës negociator për Kapitullin 22 miraton rregulloren e brendshme të organizimit dhe funksionimit të partneritetit.

29. Procesi i përzgjedhjes së partnerëve në përputhje me parashikimet e këtij vendimi përmbyllet brenda 8 muajve nga hyrja në fuqi e këtij vendimi. Përfshirja e partnerëve të tjerë ekonomik dhe social, nga rradhët e shoqërisë civile, si dhe institucioneve të arsimit të lartë dhe kërkimor që mund të konsiderohet e nevojshëm në kuadër të përgatitjes, zbatimit, monitorimit dhe vlerësimit të fondeve evropiane strukturore dhe të investimeve i nënshtrohet kriteteve dhe procedurave të parashikuara në këtë vendim. Në të gjitha rastet, numri i partnerëve që do të përzgjidhen nuk mund të tejkaloj dyfishin e numrit të parashikuar në pikën 5, shkronja ç), d) dhe e) të këtij vendimi.

30. Pas mbylljes së përkohshme të negociatave për Kapitullin 22, institucioni(et) përgjegjës për koordinimin dhe menaxhimin e programeve të politikës së kohezionit të BE-së do të jenë përgjegjës për identifikimin e këtyre partnerëve në lidhje me programet e tyre përkatëse.

31. Ngarkohet ministri përgjegjës negociator për Kapitullin 22, Agjencia për Mbështetjen e Vetëqeverisjes Vendore, Konferenca e Rektorëve, Akademia e Shkencave, Agjencia për Mbështetjen e Shoqërisë Civile, Fondi Shqiptar i Zhvillimit, Agjencia Shtetërore e Programimit Strategjik dhe Koordinimit të Ndihmës (SASPAC), Ministria e Financave, Komisioni i Prokurimit Publik, Komisioni i Ndihmës Shtetërore, Shoqata Kombëtare e Bashkive të Shqipërisë (SHKBSH), Shoqata e Qarqeve të Shqipërisë, për zbatimin e këtij vendimi.

Ky vendim hyn në fuqi pas botimit në “Fletoren Zyrtare”.

**K R Y E M I N I S T R I**

**EDI RAMA**